送陳彌高
作者：章甫
朝代：宋

paragraphs: 憶昨歲云徂，艤舟岳陽樓。
獲見故人面，使我明雙眸。
今年風露凉，君亦來荆州。
笑語倍疇昔，舉杯相勸酬。
詞鋒一當百，鵰鶚橫高秋。
春風待變化，勇往不可留。
看花得意時，豈獨爲身謀。
伊予坐懶慢，行矣歸林丘。
世故百念冷，潛魚畏吞鈎。
出處雖異途，十載契分投。
肉食與藜羹，未用分劣優。
出門天地寬，鵬鷃逍遥遊。